Vertroue in internet kwyn, wys opnameArgieffoto bloot ter illustrasie. (Foto: Unsplash) Maar net ses uit elke tien (63%) Suid-Afrikaanse internetgebruikers vertrou in dié stadium nog die internet se beskerming van hul persoonlike data terwyl minder as die helfte (47%) glo dat aanlyn sekuriteit voldoende is. Suid-Afrikaanse internetgebruikers se vertroue in die internet het ’n afname van nege persentasiepunte sedert 2019 beleef. Dit is ook nie net op tuisbodem waar internetgebruikers versigtig is vir die internet nie. ’n Internasionale opname onder 20 lande, waaronder Suid-Afrika, toon dat internetgebruikers se vertroue in die internet die afgelope drie jaar aansienlik gedaal het. Dié opname deur die globale marknavorsingsinstituut Ipsos toon dat ses uit elke tien (63%) internetgebruikers in die 20 lande nog die internet vertrou. Dit is 11 persentasiepunte laer sedert ’n soortgelyke opname wat in 2019 gedoen is. Die enkele uitsondering is Japan, wat ’n toename van sewe persentasiepunte in vertroue getoon het, sê The New Institute in Duitsland, wat die opname uitgereik het. Ipsos sê Japan is egter ’n “seldsame uitsondering” aangesien internetvertroue met dubbelsyfers in Indië (-10 punte), Swede (-10), Kenia (-11), die Verenigde State (-12), Kanada (-14), Brasilië (-18) en Pole (-26) gekrimp het. In Duitsland het vertroue in die internet tot 61% gedaal – ’n daling van nege punte sedert 2019. Privaatheid blyk ’n groot bekommernis te wees, met 79% van die opname se deelnemers wat hul kommer oor hul aanlyn privaatheid uitgespreek het. Maar 57% voel die internet word doeltreffend beheer. Suid-Afrika en die internet Sewe uit elke tien Suid-Afrikaners (70%) het in 2020 toegang tot die internet gehad. Vandag het effens meer (77%) Suid-Afrikaners internettoegang. Minder as ses uit elke tien (57%) van dié Suid-Afrikaners glo egter die internet word doeltreffend beheer. Altesaam 59% van inwoners van Kenia – die enigste ander Afrikaland op Ipsos se lys – voel die internet word doeltreffend beheer. Dié inwoners blyk egter meer positief as Suid-Afrikaners te wees oor nuwe regeringsbeleide om internetvertroue te verbeter. Daar moet egter in gedagte gehou word dat maar 30% van Kenia se bevolking toegang tot die internet het. (Grafika: Tania Heyns) Wat sê die data Dr. Christian Kastrop, programvoorsitter van sosio-ekonomiese transformasie by The New Institute, sê die opname toon duidelik “wantroue in die grootste kommunikasie- en inligtingsnetwerk wat die mensdom nog ooit geskep het”. “Dit is duidelik dat internetgebruikers konkrete en doeltreffende beleide wil hê wat hulle sal bemagtig en beskerm.” “Daar is geen twyfel daaraan dat ons ’n bestendige wêreldwye erosie van gebruikersvertroue op die internet beleef nie. En daardie skeptisisme word gedryf deur bekommernisse oor dataprivaatheid en -sekuriteit”, sê dr. Fen Hampson, ’n besoekende genoot by The New Institute.